FI Euroopan unionin virallinen lehti CE 84/208

(2004/C 84 E/0252)

KIRJALLINEN KYSYMYS E-0381/04

esittäjä(t): Alexandros Alavanos (GUE/NGL) komissiolle

(12. helmikuuta 2004)

Aihe: Vastaanottoluokkien toiminta — koulutuksen ja ammatillisen peruskoulutuksen toinen toimintaohjelma

Kreikassa toteutettavan koulutuksen ja ammatillisen peruskoulutuksen toisen toimintaohjelman 1 alaohjelman 1 toimen a toimenpiteessä, jonka otsikkona on ”Kulttuurisia ja kielellisiä erityispiirteitä omaavien lasten koulutusjärjestelmään integroimisen tukeminen”, pyritään parantamaan sellaisista väestöryhmistä tulevien lasten koulutusjärjestelmään integroimisen olosuhteita, joita uhkaa koulutukseen liittyvä epätasa-arvo, jotta estettäisiin heidän syrjäytymisensä.

Oppivelvollisuuden alaisen koulutuksen piirissä toimivia vastaanottoluokkia rahoitetaan edellä mainitun toimenpiteen puitteissa, ja ne edistävät siirtolaisoppilaiden ongelmatonta integroitumista koulujärjestelmään. Tänä kouluvuotena 2003—2004 opetusministeriö ja koulutusalan aluehallinto eivät ole palkanneet vastaanottoluokkien toimintaan tarvittavaa henkilöstöä ja monissa tapauksissa, joissa opetushenkilöstöä on ollut, vastaanotto-osastojen toiminta on keskeytetty ja niiden opettajat paikkaavat normaaliopetuksen opettajiston organisoinnissa olevia aukkoja. Niinpä opetusministeriön lapsiasiamiehelle antamien tietojen mukaan 558:sta vastaanottoluokasta vain 295 oli toiminnassa. Samanaikaisesti sisäministeriö kieltää yleiskirjeessään oleskeluluvattomien siirtolaisten lasten ottamisen kansakouluun. Näiden toimenpiteiden seurauksena siirtolaisten lapsilta riistetään yksi lasten perusoikeuksista, oikeus koulutukseen.

1. Miten kyseisen, koulutuksen ja ammatillisen peruskoulutuksen toiseen toimintaohjelmaan kuuluvan toimenpiteen toteuttaminen on edistynyt?

2. Kun otetaan huomioon Euroopan unionin perusoikeuskirjan II luvun 14 artikla, mihin toimiin komissio aikoo ryhtyä suojellakseen siirtolaisten lasten oikeutta koulutukseen?

Margot Wallströmin komission puolesta antama vastaus

(12. maaliskuuta 2004)

Komission käytettävissä olevien tietojen mukaan yleissivistävää koulutusta ja ammatillista peruskoulutusta koskevan toimintaohjelman toimeen 1.1 sisältyvällä ensimmäisellä toimenpiteellä todellakin pyritään tukemaan kulttuurisia tai kielellisiä erityispiirteitä omaavien lasten integroitumista koulutusjärjestelmään.

Edellä mainitusta toimintaohjelmasta ei rahoiteta luokkien perustamista tai henkilöstön palkkausta, vaan tarjotaan varoja koulutusmateriaalin ja teknisen materiaalin hankkimiseen, opettajien kouluttamiseen, perheiden neuvomiseen sekä tiedotukseen kouluhallinnossa kansallisella ja paikallistasolla.

Tähän toimeen on myönnetty 57,7 miljoonan euron talousarvio, josta 30 miljoonaa euroa on jo käytössä. Tähän mennessä toimista on hyötynyt 2 300 siirtolaislasta alemman perusasteen kouluissa ja 2 700 siirtolaislasta ylemmän perusasteen ja keskiasteen kouluissa, 6 260 muslimioppilasta pääasiassa alemman perusasteen kouluissa sekä 6 780 romanioppilasta alemman perusasteen ja 120 romanioppilasta ylemmän perusasteen ja keskiasteen kouluissa.

Komissiolla ei ole tietoja siitä, että oleskeluluvattomien siirtolaisten lapsilta olisi evätty pääsy alemman perusasteen kouluihin. Komission käytössä olevien tietojen mukaan laissa nro 2910/2001 säädetään, että oikeus pakollisen koulutuksen saamiseen annetaan poikkeuksellisesti myös näille lapsille. Komissio aikoo kuitenkin ottaa yhteyttä Kreikan viranomaisiin saadakseen lisätietoja sisäasiainministeriön antamasta määräyksestä.